CELEX: 32015R0895
Language: bg
Date: 2015-02-02 00:00:00
Title: Делегиран регламент (ЕС) 2015/895 на Комисията от 2 февруари 2015 година за допълване на Регламент (ЕС) № 508/2014 на Европейския парламент и на Съвета за Европейския фонд за морско дело и рибарство по отношение на преходните разпоредби

12.6.2015   
            
            
               BG
            
            
               Официален вестник на Европейския съюз
            
            
               L 147/1
            
         ДЕЛЕГИРАН РЕГЛАМЕНТ (ЕС) 2015/895 НА КОМИСИЯТА
   от 2 февруари 2015 година
   за допълване на Регламент (ЕС) № 508/2014 на Европейския парламент и на Съвета за Европейския фонд за морско дело и рибарство по отношение на преходните разпоредби
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 508/2014 на Европейския парламент и на Съвета от 15 май 2014 г. за Европейския фонд за морско дело и рибарство и за отмяна на регламенти (ЕО) № 2328/2003, (ЕО) № 861/2006, (ЕО) № 1198/2006 и (ЕО) № 791/2007 на Съвета и Регламент (ЕС) № 1255/2011 на Европейския парламент и на Съвета (1), и по-специално член 129, параграф 1,
   като има предвид, че:
   
               (1)
            
            
               В член 129 от Регламент (ЕС) № 508/2014 се предвижда възможността да се установят условията, при които подпомагането, одобрено от Комисията съгласно регламенти (ЕО) № 861/2006 (2), (ЕО) № 1198/2006 (3) и (ЕО) № 791/2007 (4) на Съвета и Регламент (ЕС) № 1255/2011 на Европейския парламент и на Съвета (5), може да бъде включено в подпомагането, предоставено по силата на Регламент (ЕС) № 508/2014, включително за техническа помощ и за последващи оценки.
            
         
               (2)
            
            
               Следва да бъдат приети разпоредби по отношение на прехода от подпомагане по силата на Регламент (ЕО) № 1198/2006 към подпомагане съгласно Регламент (ЕС) № 508/2014. Последващата оценка на програмите, финансирани по ЕФР, ще предоставя ключова информация в подкрепа на стратегическия доклад за следващия програмен период, както е посочено в член 53, параграф 2 от Регламент (ЕС) № 1303/2013 на Европейския парламент и на Съвета (6). Тази информация също така ще се използва при оценката на въздействието, която ще подпомогне изготвянето на новата регулаторна рамка за европейските структурни и инвестиционни фондове в периода след 2020 г.
            
         
               (3)
            
            
               Във връзка с посоченото по-горе датите за приключване на последващата оценка на програмите в настоящия регламент следва да се адаптират, за да се вземе предвид фактът, че крайният срок, определен в член 50, параграф 3 от Регламент (ЕО) № 1198/2006, не е съвместим с всеобхватната последваща оценка, тъй като няма да бъде възможно даден оценител да проучи въздействието на програмите по отношение на постигането на целите, при положение че поетите задължения и плащания все още са в ход. Действително, съгласно член 55, параграф 1 от Регламент (ЕО) № 1198/2006 периодът на допустимост на разходите по ЕФР продължава до 31 декември 2015 г. и поради това плащанията от и към бенефициерите съгласно член 55, параграфи 1 и 7 от посочения регламент могат да бъдат извършвани до същата дата. Освен това последното заявление за плащане може да бъде изпратено от държавата членка до Комисията до 31 март 2017 г. в съответствие с член 86, параграф 1, буква а) от Регламент (ЕО) № 1198/2006.
            
         
               (4)
            
            
               В настоящия регламент следва също да се поясни, че не е необходимо държавите членки да представят на Комисията годишния доклад, посочен в член 67 от Регламент (ЕО) № 1198/2006, до 30 юни 2016 г., тъй като информацията, съдържаща се в този доклад, няма да пристигне навреме, за да бъде включена в последващия доклад за оценка, посочен в член 50, параграф 3 от Регламент (ЕО) № 1198/2006. След като бъде изпратен на Комисията от държавите членки през юни 2016 г., този доклад ще трябва да бъде одобрен, преди да бъде разгледан и включен в последващата оценка до 31 декември 2016 г. Освен това тази информация ще бъде включена в окончателния доклад, посочен в този член,
            
         ПРИЕ НАСТОЯЩИЯ РЕГЛАМЕНТ:
   Член 1
   Обхват
   Настоящият регламент се прилага към последващата оценка на оперативните програми и към годишните доклади, изпращани от държавите членки, съгласно предвиденото в Регламент (ЕО) № 1198/2006.
   Член 2
   Последваща оценка
   Последващата оценка, посочена в член 50, параграф 3 от Регламент (ЕО) № 1198/2006, се представя на Комисията до 31 декември 2016 г.
   Член 3
   Годишен доклад за изпълнението
   През 2016 г. държавите членки няма да имат задължението да изпращат годишния доклад за изпълнението на оперативната програма, предвиден в член 67, параграф 1 от Регламент (ЕО) № 1198/2006.
   Член 4
   Влизане в сила
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 2 февруари 2015 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 149, 20.5.2014 г., стр. 1.
   
      (2)  Регламент (EО) № 861/2006 на Съвета от 22 май 2006 г. за установяване на финансови мерки на Общността за прилагането на Общата политика по рибарство и в областта на морското право (ОВ L 160, 14.6.2006 г., стр. 1).
   
      (3)  Регламент (ЕО) № 1198/2006 на Съвета от 27 юли 2006 г. за Европейския фонд за рибарство (ОВ L 223, 15.8.2006 г., стр. 1).
   
      (4)  Регламент (ЕО) № 791/2007 на Съвета от 21 май 2007 г. за въвеждане на схема за компенсиране на допълнителните разходи, реализирани в търговията с определени рибни продукти от крайно отдалечените региони Азорските острови, Мадейра, Канарските острови, Френска Гвиана и Реюнион (ОВ L 176, 6.7.2007 г., стр. 1).
   
      (5)  Регламент (ЕС) № 1255/2011 на Европейския парламент и на Съвета от 30 ноември 2011 г. за установяване на програма за подпомагане на по-нататъшното развитие на интегрираната морска политика (ОВ L 321, 5.12.2011 г., стр. 1).
   
      (6)  Регламент (ЕС) № 1303/2013 на Европейския парламент и на Съвета от 17 декември 2013 г. за определяне на общоприложими разпоредби за Европейския фонд за регионално развитие, Европейския социален фонд, Кохезионния фонд, Европейския земеделски фонд за развитие на селските райони и Европейския фонд за морско дело и рибарство и за определяне на общи разпоредби за Европейския фонд за регионално развитие, Европейския социален фонд, Кохезионния фонд и Европейския фонд за морско дело и рибарство, и за отмяна на Регламент (ЕО) № 1083/2006 на Съвета (ОВ L 347, 20.12.2013 г., стр. 320).